**LÉLEKMOZGATÓ PROGRAMJAVASLATOK**

**ÓVODÁS, KISISKOLÁS KOROSZTÁLYNAK**

*a Debreceni Egyetem Gyógypedagógiai Karának ajánlásával*

Javasolt segédanyag óvodás, kisiskolás korosztálynak a Lélekmozgató foglalkozásokhoz: **Bartos Erika: Őrangyal c. mesekönyve.**

Bartos Erika: „*Az Őrangyal kötet speciális igényű gyerekek mindennapjairól szól, az ő útjukon keresztül az elfogadásról, az együttélésről. Ugyanolyan indíttatásból, ugyanolyan szeretettel írtam ezt a könyvet, mint az eddigi meséimet, a Bogyó és Babóca történeteit, az Anna, Peti és Gergő sorozatot, vagy a verseimet. Azok a gyerekek, akik valamilyen speciális nehézséggel küzdenek, legtöbbször nem sajnálatra vágynak, hanem szeretetre, elfogadásra, természetes és azonos bánásmódra.”*

A mesekönyv kiválóan használható a Magyar Parasport Napja Lélekmozgató foglalkozás bevezetéseként, vagy akár önálló érzékenyítő mese-programként.

A 4 mesét tartalmazó Őrangyal mesekönyv **Örömtánc című meséjét** Bartos Erika felajánlásának köszönhetően, ingyenesen hozzáférhetővé tesszük a [www.fodisz.hu](http://www.fodisz.hu) oldalon. Bartos Erika **5 db** **színezhető rajzát** is elérhetővé tesszük a programban résztvevő intézmények számára. A színezők nagyszerűen használhatók az érzékenyítő foglalkozáson akár mesehallgatás közben.

Bartos Erika nagylelkű felajánlásának köszönhetően **további 2 mesét,** a **Holdbogár** és **Holdhinta** című meséket is ingyenesen letölthetik a Lélekmozgató programba beregisztrált intézmények.

**ÚJDONSÁG**, hogy az Őrangyal kötet **Viola** és **Lili** című meséje most digitális diafilm formájában, narrációval is elérhető lesz a Lélekmozgató program számára.

**A meséket és az 5 színezhető rajzot 2022. február 22-ig lehet letölteni.**

**1.) Lélekmozgató tematikus, érzékenyítő nap egy lehetséges menete:**

1. Fogyatékossággal élő sportolók képeiből, sportverseny-fotókból mozaikkép darabjainak összerakása egésszé. (Olyan képeket javasolt használni, amelyek egyértelműen mutatják az adott fogyatékosságot.)

2. Bevezető beszélgetés a fogyatékossági típusokról. A képeket is használva lehet ezekről beszélgetni.

3. Játékos feladatok, melyeken keresztül a gyerekek megtapasztalhatják, hogy például milyen érzés kerekesszékkel közlekedni, „vakon” (bekötött szemmel) labdázni, sétálni és futni.

- Befejezésként a gyerekek mondják el, hogy mire gondoltak a foglalkozások közben.

Például:

* „Kicsit féltem, mert a szemem be volt kötve és semmit sem láttam, de a Szandi néni segített nekem.” - Kincső
* „Kerekesszékkel közlekedni nagyon nehéz, futkározni sokkal jobb.” – Peti
* „Furcsa volt csörgőlabdával, „vakon” labdázni. Nagyon kellett figyelni.” – Orsika

**2) Ismerd meg a látássérültek világát! –** *a programelemek szabadon variálhatók*

- Találkozó látássérültekkel - akiktől megtanulható a közlekedésben történő helyes segítségnyújtás, és a gyerekek megismerkedhetnek a vakvezető-kutyák munkájával.

- „Mozogj, játssz bekötött szemmel!” Próbálj így játszani, étkezni, öltözködni, rajzolni, zenélni, táncolni.

- Érzékelő játékok: látás nélkül kell felismerni és megkülönböztetni személyeket, tárgyakat, zörejeket, anyagokat, ízeket, illatokat.

- Játékos sportnap: könnyebb-nehezebb akadálypálya teljesítése „vakon”, bekötött szemmel, segítséggel, vagy anélkül. A gyerekek kipróbálhatják bekötött szemmel a bukfencezést is, illetve a csörgőlabda vagy a boccia korosztálynak áttervezett változatát.

- Iskolába készülő nagyobbak, akiket már érdekel a betűk világa, gyöngyök ragasztásával kipróbálhatják a braille írást is, és örömmel tapasztalhatják meg, hogy a vak emberek ezeket a ragasztott gyöngyöket valóban el tudják olvasni.

- „Csak fülelj!” Zenei bemutató, felolvasás, mesemondás csoportos hallgatása bekötött szemmel.

**3) Játékos sportfeladatok –** *a programelemek szabadon variálhatók*

- vakséta, vakfutás (gumiszalag vagy társ segítségével)

- kerekesszékes ügyességi feladatok

- boccia (akár székben ülve) egyéni vagy csapatjátékként, akár előzetesen együtt készített

zoknigolyókkal

- ülő zsinórlabda

- játékos csörgőlabda (puha labdával, akár saját készítésű varrt labdával)

**5) Érzékszervi, egyéb érzékenyítő játékok –** *a programelemek szabadon variálhatók*

- Szaglás - ismerd fel csak a szaglásod alapján különböző étkezési alapanyagokat (eszközigény: kis üvegcsékbe minták elhelyezése, szemletakaráshoz kendő).

- Ízlelés – ismerd fel csak az ízlelés alapján, bekötött szemmel különböző ízeket (eszközigény: kis üvegekben íz minták, kis műanyag kanállal kóstoltatva, szemletakaráshoz kendő).

- Tapintás - párosíts össze csak a tapintásoddal különböző felületeket (kis falapokra/kartonlapokra – különböző típusú anyagok felragasztása)

- Hallás – párosítsd össze a hangokat (kis tégelyekbe különböző hangot kiadó apró tárgyakat teszünk kettő-kettőbe azonosat pl., tészta, csavar, kavics, gyöngy…stb.)

- Látás – finom részletkülönbségek keresése, vagy mi hiányzik a képről típusú feladatok, vagy parasportágak ikonjainak felismerése, melyik ikon, melyik sportágat jelöli.

- „Alkoss csukott szemmel!” – Gyurmázz bekötött szemmel, mondjuk egy csigát. Utána lehet csiga-szépségversenyt csinálni és szavazni melyik lett a legszebb csiga.

- Bizonyos szavak megtanulása jeleléssel. Ehhez segítségül ajánljuk a Hallatlan Alapítvány által készített (VIDEÓS!) JELNYELVI SZÓTÁRT, mely az alábbi linkre kattintva elérhető (a bal oldali sávban tematikus sorrendbe vannak a szavak rendezve pl.: család, otthon, sport, színek stb., még könnyebbé téve a kiválasztást). JELNYELVI SZÓTÁR: <https://jelnyelv.hu/jelnyelvi-szotar/>

Jó játékot, sok szép és örömteli pillanatot kívánunk!

Magyar Paralimpiai Bizottság

és

Fogyatékosok Országos Diák-, Verseny- és Szabadidősport Szövetsége